ANC se verjaardagtoespraak: Ramaphosa open deure vir álle kragvoorsienersANC-president Cyril Ramaphosa lewer die ANC se jaarlikse verjaardagtoespraak. Die vieringe word vanjaar in Kimberley gehou. (Foto: @MYANC/Twitter) Die regering gaan álle vorme van elektrisiteitsvoorsiening aangryp om Eskom se onvermoë in daardie verband aan te vul, het ANC-president Cyril Ramaphosa Saterdag in Kimberley belowe. Hy het ondersteuners by die 108ste verjaardagviering van die ANC toegespreek en gesê onafhanklike elektrisiteitsvoorsieners, asook nuwe elektrisiteitsbronne soos gas, hernieubare energie en kragskepe sal as moontlikhede ingespan word. Ramaphosa het nie aangedui of dit beteken dat die DA-beheerde Wes-Kaapse regering, wat reeds voorbereid is vir verskeie sulke alternatiewe en byvoorbeeld reeds die nodige internasionale ooreenkomste geluit het, nou uiteindelik toegelaat sal word om dit in werking te stel nie. Die staatshoof het gesê alles moontlik word gedoen om Eskom te stabiliseer en hy het sy linkse kritici tegemoetgekom met die belofte dat Eskom nie geprivatiseer gaan word nie. Hy het geen woord gerep oor of personeel by Eskom afgedank gaan word nie. Ramaphosa het slegs een keer in die verbygaan na die plan vir die beoogde Nasionale Gesondheidsversekering verwys. Oor onteiening sonder vergoeding het hy ŉ verdere aanduiding gegee dat die ANC verdeeld is oor die wyse waarop art. 25 van die Grondwet gewysig kan word deur alle ANC-strukture te vra om hul insette aan die parlementêre ad hoc-komitee oor die grondwetlike verandering te stuur. Duisende mense het vir die ANC se verjaardagvieringe in Kimberley opgeruk. (Foto: @MYANC/Twitter) Hy het aangekondig dat 2020 vir die ANC die jaar van versoening en nasiebou gaan wees. Ramaphosa het egter dadelik vrae oor die ANC se begrip daarvan laat ontstaan met negatiewe verwysings na die 200-jarige herdenking van die koms van die Britse Setlaars en deur na die 30-jarige herdenking van die ontbanning van bevrydingsorganisasies en die vrylating van oudpres. Nelson Mandela uit die tronk te verwys sonder ŉ enkele verwysing na die rol van oudpres. FW de Klerk. Ramaphosa het gesê die ANC moet homself hernieu en ŉ vaardige staat bou, insluitend deur op te tree teen staatskapers en ander korruptes binne die ANC. Hy het weer gevra dat mense betaal vir munisipale dienste sonder om aan te dui wat met hulle gaan gebeur as hulle dit nie doen nie. Ramaphosa het uitgevaar teen geslagsgeweld en die teiken van die gay gemeenskap. Hy het ook droogtehulp belowe aan dele van die Vrystaat, Noord-Kaap, Wes-Kaap en Oos-Kaap, waar die landbougemeenskap steeds baie swaar kry.